  Наталья Тетерина Франциысь тодмо тодосчи, берыктӥсь, финн но эстон кылъёсъя дышетӥсь Ева Тулуз Пичи Пурга ёросын улӥсьёслы анай кыллэсь кулэлыксэ валэктӥз. Соин пумиськонэ ёрос лыдӟетъюртэ дышетӥсьёс, лыдӟетъюртъёсын ужасьёс но вань мылкыд карисьёс люкаськизы, вераз ивортодэтъя «Удмуртия» агентстволы ужъюртлэн кивалтӥсез, пумиськонэз одӥгез радъясь Людмила Шумилова. Солэн кылъёсызъя, Ева Тулуз пургаосын удмурт кыл сярысь туж трос вераськиз, малы ке шуоно туннэ нуналлы со огез сюлэмшугъятӥсь юан. Тодосчи туж умой валэктӥз, малы анай кылэз тодоно но кызьы со сярысь егит калыклы верано. Ева Тулуз пусйиз, нокинлэсь но юрттэт возьманы кулэ ӧвӧл шуыса, уката ик тӧрлыкъёслэсь. Удмуртъёс асьсэос кылэз утён понна ужаны быгатыны кулэ. Со туж умой вераз, адями, кудӥз анай кылзэ уг тоды, со аслаз азинсконаз ӝыны сюрес вылын дугдэ шуыса. <...> Тани удмуртъёсты вераса, со удмуртсэ но ыштэ, ӟуч но со пумозяз ноку но уз луы Людмила ШумиловаПичи Пурга ёрос лыдӟетъюртлэн кивалтӥсез верамъя, тодосчи соосты туж паймытӥз аслаз дӥсеныз. Пумиськонэ со удмурт дэремен вуиз. Ева Тулуз верамъя, та йӧскалык дӥсен со ассэ туж умой шӧдэ, пӧртэм кунъёсы ветлыкуз но удмурт сямен дӥсяське.  Ватсалом, Пичи Пургаын Ева Тулузэн пумиськон малпамтэ шорысь радъяськиз, малы ке шуоно тодмо тодосчи черкогуртэ лыктыны дасяське шуыса ивор шуак-дуак вуиз. Та дыре со Удмуртие эскерон ужезъя вуэмын. Людмила Шумилова верамъя, али соос егит тодосчиен Николай Анисимовен удмуртъёслэн вӧсяськонзы сярысь уж бордын тыршо. Нош пӧсьтолэзе Тулуз удмурт кылъя курсъёсы гожтӥськыны малпа. Али со укмыс кылэз тодэ, соос пӧлын ӟуч кыл но. Тегъёс: Мерлык Удмуртия ПичиПурга удмуртъёс удмурткыл  